MT Il-Ġurnal Uffiċjali tal-Unjoni Ewropea L 4/20

DEĊIŻJONI TA' IMPLIMENTAZZJONI TAL-KUMMISSJONI (UE) 2018/17

tal-5 ta' Jannar 2018

li temenda d-Deċiżjoni ta' Implimentazzjoni 2014/156/UE li tistabbilixxi programm speċifiku ta' kontroll u spezzjoni għas-sajd li jisfrutta l-istokkijiet tat-tonn fil-Lvant tal-Atlantiku u fil-Mediterran, u tal-pixxispad fil-Mediterran u għas-sajd li jisfrutta l-istokkijiet tas-sardin u l-inċova fil-Baħar Adrijatiku tat-Tramuntana

(notifikata bid-dokument C(2017) 8687)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b'mod partikolari l-Artikolu 95 tiegħu,

Billi:

(1) Id-Deċiżjoni ta' Implimentazzjoni tal-Kummissjoni 2014/156/UE (2) tistabbilixxi programm speċifiku ta' kontroll u spezzjoni għas-sajd li jisfrutta l-istokkijiet tat-tonn fil-Lvant tal-Atlantiku u fil-Mediterran, u tal-pixxispad fil-Mediterran u għas-sajd li jisfrutta l-istokkijiet tas-sardin u l-inċova fil-Baħar Adrijatiku tat-Tramuntana.

(2) Ir-Regolament (UE) 2016/1627 tal-Parlament Ewropew u tal-Kunsill (3), jistabbilixxi r-regoli ġenerali għall-applikazzjoni mill-Unjoni ta' pjan pluriennali għall-irkupru tat-tonn (Thunnus thynnus) irrakkomandat mill-Kummissjoni Internazzjonali għall-Konservazzjoni tat-Tonn tal-Atlantiku (International Commission for the Conservation of Atlantic tunas, ICCAT).

(3) Fl-40 Laqgħa Annwali tagħha fl-2016, il-Kummissjoni Ġenerali għas-Sajd fil-Mediterran (General Fisheries Commission for the Mediterranean, GFCM) adottat miżuri ta' konservazzjoni u ta' ġestjoni fis-sottożoni ġeografiċi 17 u 18 taż-Żona tal-Ftehim tal-GFCM. Għalhekk huwa xieraq li jiġi estiż il-kamp ta' applikazzjoni tal-programm speċifiku ta' kontroll u spezzjoni biex tiġi żgurata l-konformità ma' dawn il-miżuri fin-Nofsinhar tal-Baħar Adrijatiku.

(4) Fl-istess laqgħa fl-2016, il-GFCM approvat ir-Rakkomandazzjoni tal-GFCM 40/2016/4 (4) dwar pjan ta' ġestjoni pluriennali għas-sajd li jisfrutta l-merluzz u l-gamblu abjad fil-Kanal ta' Sqallija (is-sottożoni ġeografiċi 12 sa 16). Għalhekk jenħtieġ li l-programm speċifiku ta' kontroll u spezzjoni jiġi emendat sabiex il-kamp ta' applikazzjoni tiegħu jkun ikopri dak is-sajd u dawk is-sottożoni ġeografiċi.

(5) Fl-20 Laqgħa Speċjali f'Novembru 2016, l-ICCAT adottat ir-Rakkomandazzjoni [16-05] (5), li tistabbilixxi Pjan Pluriennali għall-Irkupru tal-pixxispad tal-Mediterran u li jistipula dispożizzjonijiet speċifiċi li japplikaw għall-alonga tal-Mediterran. Għalhekk huwa xieraq li jiġi emendat il-programm speċifiku ta' kontroll u spezzjoni biex iqis l-obbligi internazzjonali ġodda li jirriżultaw minn dik ir-Rakkomandazzjoni.

(6) Bil-ħsieb li jitnaqqas il-piż amministrattiv fuq l-Istati Membri, jenħtieġ li d-dati għat-trażmissjoni ta' ċerta informazzjoni lill-Kummissjoni u lill-Aġenzija Ewropea għall-Kontroll tas-Sajd jiġu armonizzati għas-sajd kollu kopert mill-programm speċifiku ta' kontroll u spezzjoni.

(7) Jenħtieġ li dan il-programm speċifiku ta' kontroll u spezzjoni ma jkollux validità limitata u jenħtieġ li jiġi rieżaminat b'mod regolari, kif meħtieġ, biex iqis kull obbligu internazzjonali ġdid li jorbot lill-Unjoni u lill-Istati Membri tagħha, kif ukoll kull dispożizzjoni rilevanti oħra stabbilita fil-qafas tal-Politika Komuni tas-Sajd.

(8) Il-miżuri previsti f'din id-Deċiżjoni huma skont l-opinjoni tal-Kumitat għas-Sajd u l-Akkwakultura.

ADOTTAT DIN ID-DEĊIŻJONI:

Artikolu 1

Emendi fid-Deċiżjoni ta' Implimentazzjoni 2014/156/UE

Id-Deċiżjoni ta' Implimentazzjoni 2014/156/UE hija emendata kif ġej:

1. It-titolu jinbidel b'dan li ġej: “Id-Deċiżjoni ta' Implimentazzjoni 2014/156/UE tad-19 ta' Marzu 2014 li tistabbilixxi programm speċifiku ta' kontroll u spezzjoni għas-sajd li jisfrutta l-istokkijiet tat-tonn fil-Lvant tal-Atlantiku u fil-Mediterran, u għal ċertu sajd demersali u pelaġiku fil-Baħar Mediterran.”;

2. L-Artikolu 1 jinbidel b'dan li ġej: “Artikolu 1 Is-suġġett u definizzjonijiet 1. Din id-Deċiżjoni tistabbilixxi programm speċifiku ta' kontroll u spezzjoni li japplika għas-sajd li jisfrutta l-istokkijiet ta': (a) it-tonn fil-Lvant tal-Atlantiku u fil-Mediterran; (b) il-pixxispad fil-Mediterran; (c) l-alonga fil-Mediterran; (d) is-sardin u l-inċova fil-Baħar Adrijatiku tat-Tramuntana u tan-Nofsinhar; u (e) il-merluzz u l-gamblu abjad fil-Kanal ta' Sqallija. 2. Minn hawn 'il quddiem, il-Lvant tal-Atlantiku, il-Mediterran u l-Baħar Adrijatiku tat-Tramuntana u tan-Nofsinhar jissejħu “iż-żoni kkonċernati”. 3. Għall-finijiet ta' din id-Deċiżjoni, għandhom japplikaw id-definizzjonijiet li ġejjin: (a) “l-Adrijatiku tat-Tramuntana” u “l-Adrijatiku tan-Nofsinhar” ifissru s-sottożoni ġeografiċi (GSAs) 17 u 18 kif definiti fl-Anness I tar-Regolament (UE) Nru 1343/2011 tal-Parlament Ewropew u tal-Kunsill (*1); (b) “il-Kanal ta' Sqallija” tfisser l-GSAs 12, 13, 14, 15 u 16 kif definiti fl-Anness I tar-Regolament (UE) Nru 1343/2011; (c) “Il-Mediterran” tfisser is-sottożoni 37.1, 37.2 u 37.3 tal-Organizzazzjoni tal-Ikel u l-Agrikoltura (FAO). (d) “Il-Lvant tal-Atlantiku” tfisser is-sottożoni VII, VIII, IX, u X tal-Kunsill Internazzjonali għall-Esplorazzjoni tal-Baħar (ICES) kif definiti fl-Anness III tar-Regolament (KE) Nru 218/2009 tal-Parlament Ewropew u tal-Kunsill (*2) u t-Taqsima 34.1.2 tal-FAO. (*1) Ir-Regolament (UE) Nru 1343/2011 tal-Parlament Ewropew u tal-Kunsill tat-13 ta' Diċembru 2011 dwar ċerti dispożizzjonijiet għas-sajd fiż-żona tal-Ftehim tal-GFCM (Kummissjoni Ġenerali tas-Sajd għall-Baħar Mediterran) u li jemenda r-Regolament tal-Kunsill (KE) Nru 1967/2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran. (ĠU L 347, 30.12.2011, p. 44)." (*2) Ir-Regolament (KE) Nru 218/2009 tal-Parlament Ewropew u tal-Kunsill tal-11 ta' Marzu 2009 dwar il-preżentazzjoni ta' statistiċi ta' qbid nominali mill-Istati Membri li jistadu fil-grigal tal-Atlantiku (ĠU L 87, 31.3.2009, p. 70)”;"

3. fl-Artikolu 2, jitħassar il-paragrafu 2;

4. fl-Artikolu 5, il-paragrafu 3 huwa sostitwit b'dan li ġej: “3. F'każ fejn bastiment tas-sajd li jtajjar il-bandiera ta' Stat Membru li mhux Stat Membru kkonċernat, jew bastiment tas-sajd ta' pajjiż terz, jopera fiż-żona/żoni msemmija fl-Artikolu 1, għandu jingħata livell ta' riskju b'konformità mal-paragrafu 2 ta' dan l-Artikolu. Fin-nuqqas ta' informazzjoni u sakemm l-awtoritajiet tal-bandiera tiegħu ma jagħtux, fil-qafas tal-Artikolu 9, ir-riżultati tal-valutazzjoni tar-riskju tagħhom li tkun saret b'konformità mal-Artikolu 4(2) u mal-paragrafu 2 ta' dan l-Artikolu li jwassal għal livell tar-riskju differenti, għandu jitqies bħala bastiment tas-sajd b'livell tar-riskju ‘għoli ħafna’.”;

5. L-Artikolu 12 huwa emendat kif ġej: (a) il-paragrafu 3 huwa sostitwit b'dan li ġej: “3. L-informazzjoni msemmija fil-paragrafi 1 u 2 għandha tiġi trażmessa b'mezzi elettroniċi lill-Kummissjoni u lill-EFCA fil-15 ta' Settembru u għandha tiġi aġġornata fil-31 ta' Jannar tas-sena ta' wara.”; (b) il-paragrafu 4 jitħassar;

6. L-Annessi I u II jinbidlu bit-test fl-Anness ta' din id-Deċiżjoni.

Artikolu 2

Din id-Deċiżjoni hija indirizzata lill-Istati Membri.

Magħmul fi Brussell, il-5 ta' Jannar 2018. Għall-Kummissjoni Karmenu VELLA Membru tal-Kummissjoni

(1) ĠU L 343, 22.12.2009, p. 1.

(2) Id-Deċiżjoni ta' Implimentazzjoni tal-Kummissjoni 2014/156/UE tad-19 ta' Marzu 2014 li tistabbilixxi programm speċifiku ta' kontroll u spezzjoni għas-sajd li jisfrutta l-istokkijiet tat-tonn fil-Lvant tal-Atlantiku u fil-Mediterran, u tal-pixxispad fil-Mediterran u għas-sajd li jisfrutta l-istokkijiet tas-sardin u l-inċova fil-Baħar Adrijatiku tat-Tramuntana (ĠU L 85, 21.3.2014, p. 15).

(3) Ir-Regolament (UE) 2016/1627 tal-Parlament Ewropew u tal-Kunsill tal-14 ta' Settembru 2016 dwar pjan pluriennali għall-irkupru tat-tonn fil-Lvant tal-Atlantiku u fil-Mediterran, u li jħassar ir-Regolament tal-Kunsill (KE) Nru 302/2009 (ĠU L 252, 16.9.2016, p. 1).

(4) Recommendation GFCM/40/2016/4 establishing a multiannual management plan for the fisheries exploiting European hake and deep-water rose shrimp in the Strait of Sicily (GSA 12 to 16)

(5) Recommendation [16-05] by ICCAT replacing the Recommendation [13-04] and establishing a multi-annual recovery plan for Mediterranean swordfish